Barnaheill - Save the Children óttast um öryggi barna í ofbeldisátökum í Abidjan á Fílabeinsströndinni Hörð átök eru í Abidjan , einni af helstu borgum Fílabeinsstrandarinnar . Ljósmyndari : Glenna Gordon . Vaxandi áhyggjur eru vegna varnarleysis barna gagnvart ofbeldi . „ Við heyrum enn skothvelli og skothríð sem og háværar sprengingar , “ segir starfsmaður Barnaheilla – Save the Children . „ Börnin eru varnarlaus gagnvart þessu ofbeldi , þau hafa hlustað á skothríð dögum saman og nú hafa sprengingar bæst við . Foreldrar eru undir gríðarlegu álagi og börnin verða þess vitanlega vör sem eykur enn á ótta þeirra . “ Barnaheill – Save the Children segja að aðgangur að þeim sem minna mega sín sé mjög takmarkaður þar sem enn eru hörð átök . „ Við erum að leita leiða til þess að geta með öruggum hætti sinnt starfi okkar sem er að veita mjög mikilvæga aðstoð til þeirra sem þarfnast hennar í borginni , en einnig til þeirra sem flúið hafa til nærliggjandi bæja og þorpa , “ segir Guy Cave , framkvæmdastjóri Barnaheilla – Save the Children á Fílabeinsströndinni . Þá hafa samtökin auknar áhyggjur af aðgangi þeirra fjölskyldna , sem eru innikróaðar vegna ofbeldis og óstöðugleika í borginni , að matvælum . Foreldrar óttast um öryggi sitt og barna sinna . Því hafast heilu fjölskyldurnar við innandyra og reyna að forðast hættur og voðaskot sem þegar hafa dregið nokkra íbúa til bana . „ Borgin er dauð , við förum ekki út fyrir hússins dyr . Enginn fer út . Fjölskyldur þarfnast matvæla , markaðir eru lokaðir , birgðir fólks fara þverrandi og enginn yfirgefur heimili sitt , “ segir starfsmaður Barnaheilla – Save the Children í Abidjan . Fyrir utan Abidjan , í vestanverðu landinu , eru þúsundir fjölskyldna á vergangi sem hafa mjög takmarkaðan aðgang að neyðarhjálp . Nýleg átök á þessu svæði hefur gert það að verkum að mannúðarsamtök hafa ekki getað veitt mikilvæga aðstoð . Barnaheill – Save the Children hefur sent teymi til Duekoué þar sem um 45.000 manns hafa leitað skjóls í kaþólskri trúboðsstöð , til viðbótar þeim sem dvelja annars staðar eða hjá fjölskyldum á svæðinu .